SL Uradni list Evropske unije C 134/49

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 134/11

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„WATERFORD BLAA“/„BLAA“

ES št.: IE-PGI-0005-0980-05.03.2012

ZGO ( X ) ZOP ( )

1. Ime

„Waterford Blaa“/„Blaa“

2. Država članica ali tretja država

Irska

3. Opis kmetijskega proizvoda ali živila

3.1 Vrsta proizvoda

Skupina 2.4. Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz 1. točke

„Waterford Blaa“/„Blaa“ je mehak testen bel kruhek, jasno prepoznaven po beli mokasti površini.

Kruhek ima naslednje lastnosti:

Oblika Kruhki „Waterford Blaa“/„Blaa“ so lahko okrogle ali kvadratne oblike. Lahko imajo hrustljavo ali mehko skorjico. Razvaljajo se v krog, nato se v obliki kepic dajo v pekač, med pečenjem pa narastejo in se sprimejo. Ko se povlečejo narazen, so kvadratne oblike, vendar jim njihova izbočena površina daje okrogel videz.

Velikost Kruhek „Waterford Blaa“/„Blaa“ je visok 3–4,5 cm s premerom 8–12 cm, tehta pa 40–65 g.

Predstavitev Kruhek „Waterford Blaa“/„Blaa“ je možno predstaviti na dva načina: S hrustljavo skorjico Rustikalen kruhek kvadratne ali okrogle oblike z izbočeno in pomokano hrustljavo skorjico. Ob prvem ugrizu je hrustljav, nato pa žvečljiv. Ima subtilen sladni okus ter prijeten grenak pookus zaradi dobro zapečene temne skorjice. Z mehko skorjico Mehak kruhek razločne kvadratne, ovalne ali okrogle oblike, blede barve in močno pomokan. Nekoliko sladek kruhek s sladnim okusom ter rahlo, toda čvrsto teksturo, ki se topi v ustih.

3.3 Surovine (samo za predelane proizvode)

— gladka pekovska moka brez konzervansov,

— jedilna sol,

— stisnjeni kvas,

— sredstvo za izboljšanje testa,

— voda,

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

— Faza 1 Mešanje

— Faza 2 Počivanje

— Faza 3 Valjanje

— Faza 4 Razdelitev in počivanje (tudi dodajanje moke)

— Faza 5 Sploščevanje in oblikovanje (tudi dodajanje moke)

— Faza 6 Vzhajanje (tudi dodajanje moke)

— Faza 7 Pečenje

— Faza 8 Ocenjevanje

— Faza 9 Hlajenje

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

—

4. Kratka opredelitev geografskega območja

Geografsko območje je omejeno na geografsko območje, znano kot celotno okrožje Waterford in tisti del južnega okrožja Kilkenny, ki neposredno meji na okrožje Waterford, sestavljeno iz volilnih enot Ullid in Dunkitt, del južnega volilnega okraja Piltown. Reka Blackwater teče skozi to območje, vključuje pa območja mest Dangan, Narabawn, Moolum, Newtown, Skeard, Greenvilleand in Ullid.

5. Povezanost z geografskim območjem

5.1 Posebnosti geografskega območja

Tradicija peke kruhkov „Waterford Blaa“ sega v čas prihoda hugenotov. V tistem času in ves čas srednjega veka je bil Waterford močno trgovsko mesto. Usnje, pšenica, moka, maslo in drugih kmetijski pridelki iz območja okrog Waterforda so se pošiljali v Anglijo in iz nje ter na celino in z nje, večinoma v Španijo, Francijo in Italijo.

Med državljansko vojno so bili zapisi sicer uničeni, toda po ustnem izročilu je bil leta 1685 velik del francoskih protestantov izgnanih v eno izmed držav, ki so jim dale zatočišče, vključno z Anglijo in Irsko. Waterford je postal privlačen za francoske begunce zaradi preprostega dostopa. Tu niso bili daleč od svoje obale v primeru, da bi bila zaradi spremenjenih okoliščin njihova vrnitev zaželena. Prav tako je bil Waterford trgovsko pristanišče, kjer so najbolj podjetni razvijali svoje trgovske sposobnosti.

Po ustnem izročilu iz tega obdobja so hugenoti proti koncu sedemnajstega stoletja začeli izdelovati kruhke iz ostankov testa. Peki v Waterfordu domnevajo, da se je kruhek „Waterford Blaa“/„Blaa“ imenoval „blaad ali blanc“, ko so ga hugenoti začeli izdelovati. Proizvod je postajal vse bolj priljubljen, zato so hugenotski peki začeli pripravljati testo posebej za njegovo proizvodnjo. Ime „blaad ali blanc“ se je pozneje spremenilo v „Blaa“, ki obstaja še danes.

Kruhek je postajal vse bolj priljubljen, predvsem med revnimi, v začetku 19. stoletja, ko je ustanovitelj kongregacije krščanskih bratov, brat Edmund Ignatius Rice (1762–1844), leta 1802 v svoji pekarni v Mount Sionu v Waterfordu začel peči kruhke „Waterford Blaa“/„Blaa“. Kruhki „Waterford Blaa“/„Blaa“ so bili poceni in priljubljeni med lokalnim prebivalstvom zaradi svojih preprostih osnovnih sestavin.

Za izdelavo kruhkov „Waterford Blaa“/„Blaa“ so potrebne posebne spretnosti, ki so se prenesle iz časa hugenotov. Čvrsto testo zahteva veliko obdelovanja in je v različnih fazah proizvodnje vsaj trikrat pomokano, končni proizvod pa je pred peko sploščen z roko. S tem se zagotovi, da proizvoda ni mogoče proizvesti izključno s strojem ter da imajo proizvodi dosledno enako teksturo in enak okus.

5.2 Posebnost proizvoda

V nasprotju z drugimi proizvodi v tej kategoriji kruhek „Waterford Blaa“/„Blaa“ ne vsebuje konzervansov ali obogatitev in je izdelan izključno iz gladke pekovske moke brez konzervansov ter kuhinjske soli, stisnjenega kvasa, sredstva za izboljšanje testa in vode.

Zaradi dodane moke je površina kruhka „Waterford Blaa“/„Blaa“ bela in zato grobega razpokanega videza, ki je značilen za ta proizvod. Kruhki „Waterford Blaa“/„Blaa“ se ne pečejo s paro, zato jih je treba močno pomokati, da se zaščitijo pred toploto v pečici in so lepšega videza. V celotnem proizvodnem postopku kruhkov „Waterford Blaa“/„Blaa“ se uporablja prekomerna količina moke, pri valjanju, počivanju itd. pa se lahko pomoka tudi podlaga.

Za kruhke „Waterford Blaa“/„Blaa“ je značilno, da niso enotne oblike in velikosti.

Testo, ki se uporablja za proizvajanje kruhkov „Waterford Blaa“/„Blaa“, je bolj čvrsto in ne vsebuje toliko vode kot testo za druge proizvode. Kruhki „Waterford Blaa“/„Blaa“ se pečejo dlje časa, tako da dobijo močnejšo skorjico, ki ima značilen sladni okus. Proizvajalci kruhke sploščijo z roko, zato so nepravilne oblike in imajo značilen videz.

Kruhki „Waterford Blaa“/„Blaa“ so priljubljeni proizvod za zajtrk. Običajno se pečejo ponoči in prodajajo kot krušni proizvod, ki se običajno uživa z maslom ali kot opoldanski prigrizek v obliki sendvičev z različnimi nadevi, vključno z ocvrtim krompirčkom, algami dulse, irskim zrezkom in začinjeno omako. Vendar pa vlada splošno prepričanje, da so kruhki „Waterford Blaa“/„Blaa“ najboljši, kadar se natrgajo in pojedo sveže pečeni.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Povezanost med kruhki „Waterford Blaa“/„Blaa“ in tem območjem temelji na slovesu proizvoda, spodaj opisani tradicionalni proizvodni metodi in posebnih lastnostih proizvoda, opisanih v oddelku 5.2.

Kruhki „Waterford Blaa“/„Blaa“ slovijo zaradi svoje zgodnje zgodovine. Proizvodnja kruhkov „Waterford Blaa“/„Blaa“ se je začela s prihodom francoskih hugenotov v 17. stoletju, ki so lokalno prebivalstvo naučili peči kruhke „Waterford Blaa“/„Blaa“.

Sloves kruhkov „Waterford Blaa“/„Blaa“ je tak, da so predstavljeni v publikacijah, kot je npr. publikacija Eddieja Wymberryja „Well!: Recollections of Waterford in the 1940s and 1950s“.

Sloves proizvoda se je ohranil skozi generacije. Spomladi leta 1962 se je na naslovnicah lokalnih časopisov znašlo dobavno vozilo za kruhke Waterford Blaa, ki je zaradi pokvarjene ročne zavore zapeljalo po strmini navzdol in voznika pritisnilo ob bližnji zid.

Slovi kot hrana za delavce, tudi tiste v tovarni stekla Waterford Crystal. Iz članka v časopisu „Munster Express“ z dne 30. januarja 2004: „Znano je, da so delavci veliko kristala kompleksnih oblik ustvarili s polnimi želodci svežega kruhka blaa z maslom.“

Na irskem festivalu hrane oz. podelitvi nagrad kuharskega združenja Euro-toques Taste Festivals Ireland/Euro-Toques Food Awards 2008 so peki kruhkov „Waterford Blaa“/„Blaa“ prejeli nagrado za ohranitev tradicionalnega regionalnega proizvoda, saj je ta kruhek eno od znamenitih regionalnih živil Irske in izvira iz obdobja pred osemnajstim stoletjem. Kruhki „Waterford Blaa“/„Blaa“ so zelo vsestranski in zelo pomemben sestavni del vsakdanjega življenja v Waterfordu, njihov tradicionalni recept pa je preživel generacije.

Ime se enači s tem območjem in se pogosto uporablja kot simbol Waterforda. Jutranji program na lokalni radijski postaji WLR FM se imenuje „The Big Blaa Breakfast Show“, kruhki „Waterford Blaa“/„Blaa“ pa se na tem območju uporabljajo tudi za spodbujanje lokalnih prireditev, npr. tradicionalne glasbene prireditve „Fleadh Blaa Hooley!“ za zbiranje sredstev za waterfordski festival hrane Waterford Festival of Food leta 2012 v Dungarvanu in letno prireditev Fleadh Cheoil na Mumhan (Munster Fleadh).

Kruhek „Waterford Blaa“/„Blaa“ je prepoznaven po svojem razpokanem, pomokanem videzu, nepravilni obliki, žvečljivi teksturi in sladnem okusu. Razlog za to so metode pekov, ki uporabljajo tradicionalne tehnike hugenotov (obdelovanje, mokanje, sploščevanje z roko in peka) po preprostem tradicionalnem receptu.

Sklic na objavo specifikacije

(Člen 5(7) Uredbe (ES) št. 510/2006 (3))

http://www.agriculture.gov.ie/gi/pdopgitsg-protectedfoodnames/products/

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012.

(3) Prim. opombo 2.